Soveel kos toerismeminister en Somizi se kuiery | Maroela Media
Mmamoloko Kubayi-Ngubane, minister van toerisme en Somizi Mhlongo-Motaung (Foto: Departement van toerisme/Twitter)
Die minister van toerisme, Mmamoloko Kubayi-Ngubane, het in reaksie op 'n parlementêre vraag van die Demokratiese Alliansie bevestig dat haar departement R150 000 spandeer het op die omstrede kookkompetisie met die akteur Somizi Mhlongo-Motaung voor haar begrotingsdebat.
Hlanganani Gumbi, die DA se skaduminister van toerisme, het gesê die uitgawe was "heeltemal onnodig, 'n vermorsing en doen niks om die toerismebedryf te help om weer op sy voete te kom ná die afsonderingsperiode nie".
"Wat dit wel doen, is om die minister en haar publieke profiel te bemark op die belastingbetaler se koste."
Gumbi sê die minister se reaksie op die parlementêre vraag bevestig dat sy nie begrip het vir die woede wat die samelewing het oor haar "ydelheidsprojek" nie.
Die advertensie wat gebruik is om die geleentheid te bemark (Mmaloko Kubayi-Ngubane/Twitter)
"Minister Kubayi-Ngubani moet eerder daarop fokus om toerismeondernemings terug te kry na winsgewendheid. Sy kon die R150 000 gebruik het om meer as 100 akkommodasieondernemings te help om voordeel te trek uit gratis gradering, of selfs om tariefkostes vir verskeie sukkelende ondernemings te betaal omdat hulle maande lank hul deure moes sluit. Die waarheid is, daar is verskeie maniere hoe die minister ondernemings kan help om uitgawes te besnoei sodat hulle oop kan bly en nie werkers hoef af te lê nie," het Gumbi bygevoeg.
Hy sê die minister moet in hierdie kritieke oomblik fokus op dinge wat die toerismebedryf kan bou. "Terwyl sy nou as waarnemende minister van gesondheid aangestel is, kan toerisme nie 'n deeltydse minister bekostig nie en boonop ook nie een wat nie 'n goeie oordeelsvermoë het oor uitgawes nie. As die minister ernstig was oor die toerismebedryf en die herstel daarvan, sou sy die president se versoek, om as waarnemende minister van gesondheid op te tree, van die hand gewys het. Sy sou eerder daarop gefokus het om die toerismebedryf weer aan die gang te kry."
DA Mmamoloko Kubyi-Ngubane
Miljoene J&J-dosisse in SA teruggetrek
Die land is op sy knieë en die toerismebedryf sukkel reeds en sy hou kook kompetisies! Dan praat ons nie eers van haar BEE spektakel nie. Daar's nie pille vir sulke mense nie… Onbevoeg!
Met sulke geld kon hul eerder ordentlike huise vir mense wat in sink huise bly te bou
Vra vir die ANC hoe om geld te mors, hulle weet net hoe.
En dan lees ek van 'n vrou wat haar werk tydens Covid verloor het. Sy leef van rys, pap en pakkies sop en bure se aalmoese. Sy het 3 weke laas 'n lemoen geëet wat iemand vir haar gegee het. Hoeveel vrugte kon hierdie spektakels vir arm mense koop met R150k? Dié tipe oordaad en galsterige verkwisting is eenvoudig walglik.
Dit is die tipiese ANC. BBPs kyk net na hulle eie gerief terwyl die res van die land krippeer. Geen logiese denke of enige vermoë daartoe nie.